1. ปัจจัยความเสี่ยง

คณะกรรมการบริษัทฯ ตระหนักดีว่าการดำเนินธุรกิจให้เติบโตอย่างมั่นคงและยั่งยืน บริษัทฯ
ต้องเผชิญกับปัจจัยความเสี่ยงในด้านต่างๆ เนื่องจากการแข่งขันทางธุรกิจ
ตลอดจนความผันผวนทางเศรษฐกิจทั้งในประเทศและต่างประเทศ ดังนั้น
เพื่อให้การบริหารความเสี่ยงของบริษัทฯ เป็นไปอย่างมีระบบตามมาตรฐานในระดับสากล
และสามารถตอบสนองวิสัยทัศน์ และพันธกิจ ของบริษัทฯ ที่กำหนดไว้
ภายใต้การบริหารตามหลักการกำกับดูแลกิจการที่ดี คณะกรรมการบริษัทฯ
ได้กำหนดปรัชญาและนโยบายบริหารความเสี่ยงไว้ดังนี้

ปรัชญาการบริหารความเสี่ยง

“บริษัทฯ มีความเชื่อมั่นและตระหนักในความสำคัญของการบริหารและการควบคุมความเสี่ยงที่มี
ประสิทธิภาพในอันที่จะทำให้บริษัทฯ สามารถดำเนินธุรกิจอย่างมั่นคงและต่อเนื่อง
มีความเสี่ยงที่อยู่ในระดับที่ยอมรับได้
โดยใช้เป็นเครื่องมือทางการบริหารที่ช่วยเพิ่มโอกาสแห่งความสำเร็จให้แก่บริษัทมากที่สุด
ลดโอกาสของการล้มเหลวและความสูญเสียให้เหลือน้อยที่สุด
รวมทั้งลดความไม่แน่นอนในผลการดำเนินงานโดยรวมของบริษัทฯ
อันจะนำไปสู่การบรรลุวัตถุประสงค์ของบริษัทฯ”

นโยบายการบริหารความเสี่ยง

1. ส่งเสริมวัฒนธรรมการบริหารความเสี่ยง เพื่อสร้างความเข้าใจ จิตสำนึก และความรับผิดชอบ
ร่วมกันในเรื่องความเสี่ยง การควบคุม และผลกระทบของความเสี่ยงต่อบริษัทฯ
ในกระบวนการบริหารและปฏิบัติงานทั่วทั้งบริษัทฯ

2. ให้มีกระบวนการ แนวทาง
และมาตรการในการบริหารความเสี่ยงที่มีคุณภาพเหมาะสมในระดับสากลและเพียงพอ
รวมถึงการบ่งชี้ วิเคราะห์ ประเมิน จัดลำดับ จัดการ ควบคุม ติดตาม รายงาน ประเมินผล
และสื่อสารให้ข้อมูลเกี่ยวกับความเสี่ยงอย่างต่อเนื่อง สม่ำเสมอ และปฏิบัติทั่วทั้งบริษัท

3. ให้มีการวัดผลความเสี่ยงทั้งในเชิงคุณภาพ เช่น ชื่อเสียง ภาพลักษณ์ของบริษัทฯ และเชิงปริมาณ
เช่น ผลขาดทุน การลดลงของรายได้ การเพิ่มขึ้นของค่าใช้จ่าย
โดยพิจารณาจากโอกาสที่อาจเกิดขึ้นและผลกระทบ

4. ให้มีการกำหนดเพดานความเสี่ยง (Risk Limit)
เพื่อจำกัดความเสียหายที่อาจเกิดขึ้นให้อยู่ภายในระดับที่บริษัทฯ สามารถยอมรับได้
รวมทั้งกำหนดเหตุการณ์หรือระดับความเสี่ยงที่เป็นสัญญาณเตือนภัย (Warning Sign)
ให้ผู้ปฏิบัติงานดำเนินการอย่างใดอย่างหนึ่งเพื่อไม่ให้ความเสี่ยงเกินกว่าระดับเพดานความเสี่ยงที่กำหนด

5. ให้มีระเบียบการปฏิบัติงานเป็นลายลักษณ์อักษร เพื่อให้ผู้บริหารและผู้ปฏิบัติงานถือปฏิบัติ
อันเป็นการควบคุมความเสี่ยงจากการดำเนินงาน

คณะกรรมการบริษัทฯ
ได้เห็นถึงความสำคัญของการบริหารความเสี่ยงจึงได้แต่งตั้งคณะกรรมการบริหารความเสี่ยง
ประกอบด้วยกรรมการจำนวน 3 ท่าน ให้เป็นผู้รับผิดชอบในการพิจารณากลั่นกรองนโยบาย
กำหนดยุทธศาสตร์และแนวทางในการบริหารความเสี่ยง ควบคุม ติดตาม ตรวจสอบ
ดูแลสถานะความเสี่ยง และการจัดการความเสี่ยงให้มีประสิทธิภาพ และทั่วถึงทั้งองค์กร

นอกจากนี้บริษัทฯ ยังได้จัดตั้งคณะทำงานบริหารความเสี่ยง ซึ่งประกอบด้วย ผู้บริหารของบริษัทฯ
มีหน้าที่ในการวิเคราะห์ประเมินปัจจัยความเสี่ยง
ดำเนินการบริหารจัดการความเสี่ยงให้เป็นไปตามนโยบายที่คณะกรรมการบริหารความเสี่ยงได้ให้ความเห็นชอบ
และจัดทำรายงานการบริหารความเสี่ยงเสนอต่อคณะกรรมการบริหารความเสี่ยงเป็นรายไตรมาส

ในปี 2551 คณะกรรมการบริหารความเสี่ยงได้พิจารณาปัจจัยต่างๆ
ทั้งภายในและภายนอกที่จะมีผลกระทบต่อการบรรลุเป้าหมายของบริษัทฯ
และได้มีมติเห็นชอบที่จะกำหนดการบริหารความเสี่ยงตามเป้าหมายหลักของบริษัทฯ เป็น 3 ด้าน
ดังนี้

1.  ความเสี่ยงด้านการลงทุน หมายถึง ความเสี่ยงที่เกิดจากการลงทุนในโครงการ

2.  ความเสี่ยงด้านการเงิน หมายถึง ความเสี่ยงที่เกิดจากการขาดสภาพคล่อง ความเพียงพอ
    และทันกาลของเงินทุนที่จะใช้ในการลงทุน

3.  ความเสี่ยงด้านการบริหารงาน หมายถึง ความเสี่ยงที่เกิดจากความผิดพลาดในการบริหารงาน
    กระบวนการปฏิบัติงาน และบุคลากร รวมทั้งเหตุการณ์หรือปัจจัยภายนอก

ความเสี่ยงด้านการลงทุน

บริษัทฯ มีนโยบายที่จะลงทุนในธุรกิจผลิตไฟฟ้าและธุรกิจที่เกี่ยวเนื่องทั้งในประเทศและต่างประเทศ
โดยคำนึงถึงผลตอบแทนต่อผู้ถือหุ้น พนักงานและสังคม ทั้งนี้บริษัทฯ
ได้พิจารณาปัจจัยเสี่ยงและความเสี่ยงที่สำคัญ และมีผลกระทบต่อการลงทุนของบริษัทฯ ดังนี้

ปัจจัยเสี่ยงทางเศรษฐกิจและนโยบายของรัฐบาล

ความต้องการใช้ไฟฟ้าในอนาคตขึ้นอยู่กับอัตราการเจริญเติบโตทางเศรษฐกิจภายในประเทศเป็นหลัก
และในปี 2551 มีการผันผวนทางเศรษฐกิจทั่วโลก
ทำให้ความต้องการใช้ไฟฟ้าไม่เพิ่มขึ้นและกระทรวงพลังงานมีแผนปรับลดความต้องการใช้ไฟฟ้าในอนาคตลง
ซึ่งปัจจัยดังกล่าวมีผลกระทบสูงและบริษัทฯ ไม่สามารถควบคุมได้
นอกจากนี้นโยบายของรัฐบาลกำหนดให้มีการเปิดประมูลรับซื้อไฟในปริมาณจำกัดและให้มีการแข่งขันอย่างเต็มที่รวมถึงบริษัทของต่างประเทศที่มีความแข็งแกร่งทั้งทางการเงิน
เทคโนโลยี และประสบการณ์ และอาจไม่มีการเปิดประมูลรับซื้อไฟจากผู้ผลิตไฟฟ้าเอกชนรายใหญ่
ในอีก 5 ปี ข้างหน้า ปัจจัยดังกล่าวมีผลกระทบต่อเป้าหมายการลงทุนของบริษัทฯ
ซึ่งอาจต้องเพิ่มการลงทุนในต่างประเทศให้มากขึ้น
และต้องเพิ่มการบริหารความเสี่ยงในด้านการลงทุนโดยติดตามปัจจัยด้านเศรษฐกิจและนโยบายของรัฐบาลอย่างใกล้ชิด
เพื่อจะได้หามาตรการในการบริหารความเสี่ยงจากปัจจัยดังกล่าวมากขึ้น

ปัจจัยเสี่ยงด้านการคัดเลือกโครงการ

การคัดเลือกโครงการโรงไฟฟ้า มีปัจจัยสำคัญหลายประการที่ต้องพิจารณา เช่น สถานที่ตั้ง
แหล่งเชื้อเพลิง ระบบสาธารณูปโภคต่างๆ ชุมชนและสิ่งแวดล้อม ราคาอุปกรณ์ ค่าก่อสร้าง
และระยะเวลาในการดำเนินการ บริษัทฯ ได้กำหนดเกณฑ์ในการพิจารณา
ถึงความเป็นได้ของโครงการ กฎระเบียบด้านต่างๆ ผลตอบแทนโครงการตามเกณฑ์ที่บริษัทฯ
ยอมรับได้ นอกจากนี้บริษัทฯจะต้องพิจารณาปัจจัยเสี่ยงในด้านต่างๆ
ประกอบในกรณีที่ไปลงทุนต่างประเทศ ได้แก่ สภาวะเศรษฐกิจ สังคม การเมือง
ข้อกฎหมายที่เกี่ยวข้อง อัตราดอกเบี้ย อัตราแลกเปลี่ยน ระบบภาษีต่างๆ เป็นต้น

ปัจจัยเสี่ยงด้านหาผู้ร่วมทุนและนโยบายร่วมทุน

ในแต่ละโครงการที่บริษัทฯ พิจารณาลงทุน บริษัทฯ
ได้ดำเนินการวิเคราะห์ความเป็นไปได้และผลตอบแทนการลงทุนอย่างละเอียดรอบคอบ
ในการพิจารณาคัดเลือกผู้ร่วมทุน บริษัทฯ จะพิจารณาปัจจัยเสี่ยงด้านการเงิน ผลประโยชน์ทับซ้อน
และนโยบายของผู้ร่วมทุนซึ่งจะต้องสอดคล้องกับนโยบายและกลยุทธ์การลงทุนของบริษัทฯ
รวมถึงการกำหนดบทบาทหน้าที่ของผู้ร่วมทุนให้ชัดเจน
นอกจากนี้ยังคำนึงถึงความเสี่ยงของโครงการด้านผลกระทบต่อสิ่งแวดล้อมและมาตรการที่ใช้
ความเสี่ยงในเรื่องการยอมรับของชุมชน และความเสี่ยงในการจัดทำสัญญาและข้อตกลงกับคู่ค้า

ปัจจัยเสี่ยงด้านการบริหารโครงการ

บริษัทฯ ได้กำหนดให้มีโครงสร้างการบริหารงานก่อสร้างระดับฝ่าย
เพื่อทำหน้าที่ติดตามการบริหารสัญญาต่างๆ ที่เกี่ยวข้อง เช่น ด้านจัดหา ด้านคุณภาพของงาน
ด้านต้นทุนโครงการ เพื่อลดความเสี่ยงและผลกระทบที่อาจเกิดขึ้น ปัจจุบันบริษัทฯ
มีโครงการที่อยู่ระหว่างการก่อสร้าง 1 โครงการ คือ โครงการโรงไฟฟ้าพลังน้ำ-น้ำงึม 2
ขนาดกำลังการผลิต 615 เมกะวัตต์ โดยบริษัทฯ ถือหุ้น 25% และในปี 2551 บริษัท
ราชบุรีพลังงาน จำกัด
ซึ่งเป็นบริษัทย่อยของบริษัทฯได้ถอนการลงทุนในโครงการก่อสร้างโรงงานผลิตแอลกอฮอล์
ขนาดกำลังการผลิตปีละ 30 ล้านลิตร ซึ่งได้ลงทุนผ่านกิจการร่วมค้า คือ บริษัท สยาม เอทานอล
เอ็กซ์ปอร์ท จำกัด เนื่องจากบริษัทฯ
มีวัตถุประสงค์การเข้าลงทุนเพราะต้องการใช้ประโยชน์จากน้ำเสียที่เกิดขึ้นนำไปผลิตกระแสไฟฟ้า
ซึ่งหลังจากบริษัทฯ ทำการศึกษาประเมินความเป็นไปได้แล้ว ผลตอบแทนไม่ได้ตามเกณฑ์ที่บริษัทฯ
กำหนด และธุรกิจโรงงานผลิตแอลกอฮอล์ ไม่ใช่ธุรกิจหลักของบริษัทฯ

ปัจจัยเสี่ยงด้านการดำเนินการเชิงพาณิชย์

บริษัทฯ ได้ให้ความสำคัญต่อการบริหารความเสี่ยงในด้านนี้สูง เพราะมีผลกระทบโดยตรงต่อรายได้
และกำไรของบริษัทฯ เป็นส่วนใหญ่ ซึ่งปัจจัยเสี่ยงสำคัญที่ผู้บริหารได้บริหารภายใต้สัญญา
ระยะยาวกับคู่ค้าเพื่อรักษารายได้และกำไรของบริษัทฯ ได้แก่ ความเสี่ยงด้านความพร้อมจ่าย
ด้านประสิทธิภาพการผลิตของเครื่องจักร การบำรุงรักษา ปริมาณและคุณภาพของเชื้อเพลิง
ด้านการเมือง และด้านกฎหมาย ตลอดจนการควบคุมปริมาณน้ำที่ใช้ในการผลิต
การปล่อยของเสียเกินมาตรฐาน การประกันภัยอุบัติเหตุ เป็นต้น
โดยยอมให้มีผลกระทบที่อาจเกิดขึ้นอยู่ในระดับที่ยอมรับได้ ณ เดือนธันวาคม 2551 บริษัทฯ
มีกำลังการผลิตตามสัญญาซื้อขายไฟฟ้า (Dependable Contrated Capacity)
ที่เดินเครื่องเชิงพาณิชย์แล้ว 4,183 เมกะวัตต์ ประกอบด้วย

1)  บริษัท ผลิตไฟฟ้าราชบุรี จำกัด ขนาดกำลังการผลิต 3,481 เมกะวัตต์ (บริษัทฯ ถือหุ้น
    99.99%) โดยมีสัญญาซื้อขายไฟฟ้าระยะยาวกับ กฟผ. 25 ปี ซึ่งจะสิ้นสุดในปี 2570

2)  บริษัท ไตร เอนเนอจี้ จำกัด ขนาดกำลังการผลิต 350 เมกะวัตต์ (บริษัทฯ ถือหุ้น50%)
    โดยมีสัญญาซื้อขายไฟฟ้าระยะยาว กับ กฟผ. 20 ปี ซึ่งจะสิ้นสุดในปี 2563

3)  บริษัท ราชบุรีพลังงาน จำกัด ขนาดกำลังการผลิต 1.75 เมกะวัตต์ (บริษัทฯ ถือหุ้น
    99.99%) โดยมีสัญญาซื้อขายไฟฟ้าจากผู้ผลิตไฟฟ้าขนาดเล็กแบบ non firm กับ กฟผ.
    ระยะยาว 5 ปี ซึ่งจะสิ้นสุดในปี 2556 (และสามารถต่ออายุสัญญาได้อีก)

4)  บริษัท ราชบุรีเพาเวอร์ จำกัด ขนาดกำลังการผลิต 350 เมกะวัตต์ (บริษัทฯ ถือหุ้น25%)
    โดยมีสัญญาซื้อขายไฟฟ้าระยะยาว กับ กฟผ. 25 ซึ่งจะสิ้นสุดในปี 2576

ความเสี่ยงด้านการเงิน

ความเสี่ยงด้านสภาพคล่อง

ท่ามกลางความผันผวนของเศรษฐกิจการเงินโลก บริษัทฯ
มีการควบคุมความเสี่ยงด้านสภาพคล่องโดยการจัดทำแผนบริหารการเงินให้สอดคล้องกับความต้องการเงินทุนของกิจการ
และติดตามให้มีการทบทวนความเหมาะสมของแผนงานอย่างต่อเนื่อง โดยรวมถึง

-   การจัดทำประมาณการกระแสเงินสดระยะสั้นและระยะยาว
    เพื่อให้ทราบถึงความต้องการเงินทุนทำให้สามารถจัดเตรียมแผนจัดหาเงินทุน
    และวงเงินกู้ยืมจากสถาบันการเงิน (Credit Line ) ได้อย่างเหมาะสม

-   การบริหารกระแสเงินสด โดยคำนึงถึงความมั่นคงและการรักษาสภาพคล่องของกลุ่มบริษัทฯ
    เป็นหลักซึ่งคณะกรรมการบริหารเงินลงทุนของบริษัทฯ
    จะพิจารณาและติดตามความเคลื่อนไหวของตลาดเงินอย่างต่อเนื่อง

ความสามารถในการชำระหนี้

ปัจจุบันบริษัทฯ ไม่มีภาระหนี้เงินกู้กับสถาบันการเงิน อย่างไรก็ดี บริษัท ผลิตไฟฟ้าราชบุรี จำกัด
ซึ่งเป็นบริษัทย่อยหลักของบริษัทฯ ได้กู้เงินสกุลบาทจากสถาบันการเงินในประเทศรวม 6 ราย
วงเงินกู้รวม 24,262 ล้านบาท (สัญญาเงินกู้ฉบับลงวันที่ 23 มิถุนายน 2548 ) โดย ณ วันที่ 31
ธันวาคม 2551 มียอดหนี้คงค้างจำนวน 20,739 ล้านบาท นอกจากนี้ บริษัท ผลิตไฟฟ้าราชบุรี
จำกัด ได้ทำการออกจำหน่ายหุ้นกู้ ในวันที่ 29 กรกฎาคม 2548 ในวงเงินรวม 10,000 ล้านบาท
โดย ณ วันที่ 31 ธันวาคม 2551 มีหุ้นกู้คงค้างจำนวน 2,250 ล้านบาท

ทั้งนี้ นับแต่บริษัท ผลิตไฟฟ้าราชบุรี จำกัด ได้เริ่มเบิกใช้เงินกู้กับสถาบันการเงินต่างๆ
และจัดหาเงินทุนโดยการออกหุ้นกู้มานั้น ยังไม่เคยมีเหตุผิดนัด
หรือความบกพร่องอันเนื่องมาจากความสามารถในการชำระหนี้ หรือการไม่ปฏิบัติตามเงื่อนไขเงินกู้
หรือหุ้นกู้ต่างๆแต่อย่างใด

นอกจากนี้ บริษัทฯ ยังได้ตระหนักถึงความสำคัญในการดูแลการชำระหนี้ โดยให้บริษัท
ผลิตไฟฟ้าราชบุรี จำกัด กันเงินสำรองเพื่อการชำระหนี้เงินต้น และดอกเบี้ยไว้ด้วยแล้ว

อัตราดอกเบี้ย

เนื่องจากภาระดอกเบี้ยจ่ายตามสัญญาเงินกู้ระยะยาว และหุ้นกู้อายุ 5 ปี
(สำหรับดอกเบี้ยจ่ายในช่วงปีที่ 3-5) ของบริษัท ผลิตไฟฟ้าราชบุรี จำกัด
ได้กำหนดโดยอ้างอิงกับอัตราดอกเบี้ย MLR ซึ่งตามสัญญาซื้อขายไฟฟ้ากับ กฟผ.
โครงสร้างรายได้ค่าไฟฟ้าของบริษัท ผลิตไฟฟ้าราชบุรี จำกัด
จะได้รับชดเชยตามความผันผวนของอัตราดอกเบี้ย MLR ทำให้บริษัท ผลิตไฟฟ้าราชบุรี จำกัด
ไม่มีความเสี่ยงจากความผันผวนของอัตราดอกเบี้ย

อัตราแลกเปลี่ยนเงินตราต่างประเทศ

เนื่องจากบริษัท ผลิตไฟฟ้าราชบุรี จำกัด มีรายรับและเงินกู้ทั้งหมด
รวมถึงค่าใช้จ่ายส่วนใหญ่เป็นเงินสกุลบาท
จึงมีความเสี่ยงจากความผันผวนของอัตราแลกเปลี่ยนเงินตราต่างประเทศเพียงเล็กน้อย
สำหรับอุปกรณ์และอะไหล่เครื่องจักรซึ่งต้องสั่งซื้อจากต่างประเทศ ซึ่ง กฟผ.
ได้ชดเชยความผันผวนของอัตราแลกเปลี่ยนเงินตราต่างประเทศสำหรับการจัดซื้ออะไหล่เครื่องจักรจากต่างประเทศดังกล่าวไว้ในโครงสร้างรายได้ค่าไฟฟ้าตามสัญญาซื้อขายไฟฟ้าแล้ว

นอกจากนี้ บริษัทฯ ยังได้พิจารณาใช้เครื่องมือการเงินประเภทต่างๆ
เพื่อลดความเสี่ยงจากความผันผวนของอัตราแลกเปลี่ยนเงินตราต่างประเทศตามความเหมาะสม

ความเสี่ยงด้านการบริหารงาน

ด้านงานบุคคล

บริษัทฯ ตระหนักดีว่าบุคลากรเป็นปัจจัยสำคัญที่สุดในการขับเคลื่อนองค์กรไปสู่ความสำเร็จ
จึงให้ความสำคัญอย่างสูงต่อการบริหารจัดการความเสี่ยงด้านบุคลากร
เริ่มตั้งแต่การสรรหาและคัดเลือกเพื่อให้ได้บุคลากรที่ดีมีคุณสมบัติเหมาะสมกับบริษัทฯ
การสร้างขวัญและกำลังใจเพื่อธำรงรักษาบุคลากรไว้
โดยการพิจารณาจ่ายค่าตอบแทนและสวัสดิการต่างๆ ที่เหมาะสมและเป็นธรรม
การพัฒนาบุคลากรให้มีศักยภาพ รวมถึงการทบทวนปรับปรุงกระบวนการปฏิบัติงาน
และระบบงานให้มีความพร้อมที่จะรองรับการขยายธุรกิจของบริษัทฯ

ในระหว่างปี 2551 บริษัทฯ
ได้มีการปรับปรุงโครงสร้างองค์กรและจัดทำกรอบอัตรากำลังเพื่อรองรับการขยายธุรกิจของบริษัทฯ
รวมทั้งได้เริ่มนำระบบการบริหารทรัพยากรบุคคลแบบอิงหลักสมรรถนะความสามารถ
(Competency-Based HRM)
มาใช้เพื่อเป็นพื้นฐานในการพัฒนาบุคลากรอย่างเป็นระบบและต่อเนื่อง
เพื่อเพิ่มพูนความรู้ความสามารถและพัฒนาศักยภาพ ซึ่งเป็นการเตรียมบุคลากรในระดับต่างๆ
ให้มีความพร้อมสามารถทดแทนตำแหน่งและรองรับการขยายธุรกิจของบริษัทฯ
ได้ในช่วงระยะเวลาที่เหมาะสมตามที่บริษัทฯ มีความจำเป็น

นอกจากนี้เพื่อให้สามารถธำรงรักษาและจูงใจพนักงานที่มีคุณภาพ
รวมถึงสามารถแข่งขันกับตลาดแรงงานได้บริษัทฯ ได้มีการบริหารค่าตอบแทน
โดยการศึกษาทบทวนและดำเนินการปรับปรุงค่าตอบแทนและสวัสดิการต่างๆ ตามความเหมาะสม
อีกทั้งยังได้พัฒนาระบบการประเมินผลการปฏิบัติงานโดยใช้ดัชนีชี้วัดผลสำเร็จของงาน (Key
performance indicator: KPI) มาเป็นเกณฑ์ในการประเมินผล
นำระบบการจ่ายค่าตอบแทนโดยอิงตามผลงานมาใช้เพื่อสร้างแรงจูงใจและธำรงรักษาบุคลากรที่มีศักยภาพสูงไว้กับบริษัทฯ
ซึ่งส่งผลให้การบริหารงานทรัพยากรบุคคลสามารถตอบสนองนโยบายบริษัทฯ ได้อย่างมีประสิทธิภาพ

ด้านชื่อเสียง/ภาพลักษณ์องค์กร

บริษัทฯ ได้ดำเนินการสื่อสาร ให้ข้อมูล สร้างความรู้
ความเข้าใจในเรื่องการดำเนินโครงการโรงไฟฟ้าแก่ชุมชน
การดำเนินการด้านมวลชนสัมพันธ์อย่างต่อเนื่อง
รวมถึงการเข้ามีส่วนร่วมในการพัฒนาและบริหารโครงการสาธารณประโยชน์ผ่านทางโครงการโรงไฟฟ้าราชบุรีพัฒนา
ทั้งนี้เพื่อส่งเสริมสร้างคุณภาพชีวิตที่ดีแก่ชุมชนและสังคม

สำหรับความเสี่ยงด้านการสื่อสารองค์กรที่อาจส่งผลกระทบต่อการดำเนินธุรกิจนั้น บริษัทฯ
ได้ให้ความสำคัญกับการให้ข้อมูลข่าวสารกับสาธารณชนอย่างเปิดเผย ต่อเนื่อง ทั่วถึง
และเท่าเทียมกัน ตามหลักการบรรษัทภิบาลที่ดีของบริษัทจดทะเบียนในตลาดหลักทรัพย์ฯ นอกจากนี้
ในปี 2551 บริษัทฯ
ได้มุ่งเน้นการเสริมสร้างความรู้ความเข้าใจเกี่ยวกับการดำเนินธุรกิจด้านพลังงานไฟฟ้า
และการดำเนินงานผลิตไฟฟ้าให้แก่ชุมชนโดยรอบที่ตั้งโรงไฟฟ้า
ซึ่งสามารถสร้างความเข้าใจกับชุมชนในกระบวนการผลิตไฟฟ้าได้เป็นอย่างดี
อันจะนำไปสู่ความร่วมมือในการพัฒนาชุมชนร่วมกันต่อไป

ในด้านการพัฒนาโครงการแห่งใหม่ บริษัทฯ
มีนโยบายชัดเจนที่จะมุ่งเน้นกระบวนการมีส่วนร่วมของชุมชนตั้งแต่เริ่มคิดจัดทำโครงการ
โดยคำนึงถึงชุมชนเป็นสำคัญ เพื่อให้การดำเนินโครงการเกิดประโยชน์ร่วมกัน
และมีการยอมรับการพัฒนาโครงการอย่างสันติวิธี
อันจะเป็นการส่งเสริมให้เกิดการพัฒนาชุมชนอย่างยั่งยืนควบคู่ไปกับการพัฒนาโครงการของบริษัทฯ

นอกเหนือจากการมุ่งดำเนินการสร้างความไว้วางใจกับชุมชนโดยรอบพื้นที่โรงไฟฟ้าในฐานะเพื่อนบ้านที่ดีแล้ว
ในปี 2551 บริษัทฯ ได้ขยายการดำเนินกิจกรรมเพื่อสังคมสู่ชุมชนต่างๆ
ทั่วประเทศภายใต้โครงการกล้ายิ้ม “คนรักษ์ป่า ป่ารักชุมชน”
เพื่อขับเคลื่อนให้เกิดกระแสการอนุรักษ์ทรัพยากรป่าไม้ในแนวคิด “ป่าชุมชน”
ที่มุ่งเน้นกระบวนการมีส่วนร่วมของชุมชนในการอนุรักษ์พัฒนาป่าไม้อย่างยั่งยืน
อันเป็นโครงการระยะยาว 5 ปี ติดต่อกัน โดยผลสำเร็จที่ได้รับจากการดำเนินกิจกรรมเพื่อสังคมนี้
จะช่วยกระตุ้นสังคมให้หันมาสนใจการอนุรักษ์ธรรมชาติโดยเฉพาะป่าชุมชนซึ่งเป็นป่าใกล้บ้านมากขึ้น